นายกรัฐมนตรี ติดตามการพัฒนาศักยภาพผู้สูงอายุ ในพื้นที่จังหวัดเชียงใหม่ ย้ำรัฐบาลจะทำหน้าที่ให้ดีที่สุด
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามการพัฒนาศักยภาพผู้สูงอายุในพื้นที่จังหวัดเชียงใหม่ ณ มหาวิทยาลัยแม่โจ้ ตำบลหนองหาร อำเภอสันทราย จังหวัดเชียงใหม่ โดยมีประชาชนผู้สูงอายุในพื้นที่จังหวัดเชียงใหม่ เข้าร่วมกว่า 1,500 คน คอยให้การต้อนรับ พร้อมถือป้ายและมอบดอกกุหลาบให้ นายกรัฐมนตรี เพื่อให้กำลังใจในการปฏิบัติหน้าที่ จากนั้นนายกรัฐมนตรี ได้เยี่ยมชมนิทรรศการของมหาวิทยาลัยแม่โจ้ ชื่นชมแนวคิดโครงการที่นำเสนอ โดยเฉพาะโครงการเกี่ยวกับสินค้าเกษตร เป็นการเพิ่มมูลค่าให้กับสินค้าเกษตร สร้างรายได้ให้กับเกษตรกร ถือว่าเป็นโครงการที่ตรงตามนโยบายของรัฐบาล พร้อมสั่งการให้ส่วนราชการในพื้นที่ เข้ามาสนับสนุนการจัดทำโครงการ ช่วยกันขับเคลื่อนให้เกิดความก้าวหน้าอย่างเข้มแข็งต่อไป นายกรัฐมนตรี กล่าวพบปะกับผู้สูงอายุในพื้นที่จังหวัดเชียงใหม่ ตอนหนึ่งว่า ตนเป็นอดีตทหารไม่ต้องการให้แตกแยก ไม่อยากให้เกิดความขัดแย้งขึ้นอีกในอนาคต วันนี้รู้สึกหายเหนื่อย มาพบพี่น้องชาวเชียงใหม่ เห็นรอยยิ้มของทุกคน วันนี้ไม่ได้มาหาเสียง แต่มาดูว่าเป็นอย่างไร หลายเรื่องได้ให้หน่วยงานมาตรวจสอบ มาดูว่าทำอะไรตรงไหนอย่างไร โดยเฉพาะการใช้จ่ายงบประมาณจะต้องระมัดระวังให้ได้มากที่สุด ฝาก อบต.อบจ.อสม. และส่วนท้องถิ่น ขอให้ทำงานให้มากขึ้น รู้ว่าทำงานหนักอยู่แล้ว รัฐบาล ถึงได้ดูแล ขอให้ทำดีต่อไปอย่าให้มีปัญหา จะเลือกตั้งแล้วต้องเรียบร้อย ให้เกิดผลประโยชน์ต่อประชาชน นายกรัฐมนตรี กล่าวว่า รัฐบาลปฏิเสธความรับผิดชอบไม่ได้ทุกเรื่อง แต่ทุกเรื่องแก้ได้ด้วยพวกเราช่วยกันเป็นหูเป็นตา ทั้งป้องกัน ปราบปราม จับกุมดำเนินคดี บำบัดรักษาทั้งหมด ต้องปรับระบบใหม่ทั้งหมด แต่นายกรัฐมนตรี ทำคนเดียวไม่ได้ ทุกคนทุกระดับต้องช่วยกันทำ รัฐบาลต้องบริการให้ทุกกระทรวงที่อยู่ร่วมกันกับรัฐบาล ทำงานไปด้วยกันให้ได้